3. Vyhostenie mimovládnych organizácií z Dárfúru (hlasovanie) 
- Pred hlasovaním o odseku 1:
Martine Roure
v mene skupiny PSE. - (FR) Vážená pani predsedajúca, navrhujem, aby sa pozmeňujúci a doplňujúci návrh vložil za odsek 1: "Žiada okamžité a bezpodmienečné prepustenie všetkých humanitárnych pracovníkov belgickej pobočky organizácie Médecins Sans Frontières, ktorí boli včera unesení zo sídla uvedenej organizácie v Saraf Umre, ktoré sa nachádza 200 kilometrov západne od al-Fašíru, hlavného mesta severného Dárfúru".
Jacek Saryusz-Wolski
(FR) Vážená pani predsedajúca, slovo "včera" by sa tam nemalo nachádzať, keďže rozhodnutie bude určite trvať viac než jeden deň.
Martine Roure
(FR) Vážená pani predsedajúca, prepáčte, ale nerozumiem, prečo by tam malo byť časové obmedzenie. Časové obmedzenie neexistuje.
Opakujem: "Žiada okamžité a bezpodmienečné prepustenie všetkých humanitárnych pracovníkov". Prekáža vám slovo "okamžité"?
Predsedajúca
Vážená pani Roureová, je to slovo "včera". Povedali ste "včera".
Martine Roure
(FR) Vážená pani predsedajúca, súhlasím. Ospravedlňujem sa. Vypusťte slovo "včera". Máte pravdu.
Charles Tannock
autor. - Vážená pani predsedajúca, naša skupina navrhuje vypustiť odseky 2 a 6. Nie pre to, že nechceme podporiť ich obsah, ale podľa nás nie sú potrebné v tomto uznesení a vzhľadom na chúlostivosť situácie by to mohlo pomôcť pánovi al-Bašírovi zmeniť svoje rozhodnutie a umožniť návrat mimovládnych organizácií. Takže požadujeme vypustenie odsekov 2 a 6. Viem, že podobnú požiadavku majú socialisti, ktorí budú taktiež žiadať o vypustenie odseku 5, s čím súhlasíme z rovnakých dôvodov.
Martine Roure
v mene skupiny PSE. - (FR) Súhlasím s pánom Tannockom a z tých istých dôvodov žiadame vypustiť odsek 5.
Paul Rübig
(DE) Vážená pani predsedajúca, mám jednu prosbu. Keďže máme 7. júna voľby a súčasne máme obrovský nával návštevníkov, chcel by som požiadať o možnosť zistiť, či by sme počas aprílových a májových zasadaní tu v Štrasburgu mohli mať pre návštevníkov otvorené všetky miestnosti vrátane pléna až do polnoci, aby sme sa mohli riadne postarať o všetkých návštevníkov.
Predsedajúca
Vyhlasujem zasadnutie Európskeho parlamentu za prerušené.
